
A gyermekek önrendelkezési jogának érvényesülése a közösségi médiában

Kulcsszavak: az emberi méltósághoz való jog; az alapvető gyermeki jogok; GDPR rendelet; a digitális önrendelkezési jog; közösségi média platformok.
A gyermekek társadalmunk olyan különösen védett tagjai, akiknek az érdekeit minden jogi eszközzel védeni kell, fejlődésük pedig a lehető legbiztonságosabb keretek közt biztosítandó. A gyermekeket ugyanúgy megilleti az Alaptörvénybe foglalt egyik legfontosabb és legalapvetőbb jog: az emberi méltósághoz való jog, ami magában foglalja az adott személy önrendelkezési jogát a tekintetben is, hogy a saját életét érintő kérdésekben hogyan szeretne dönteni.
Dolgozatomban az alapjogként rögzített önrendelkezési jognak, azon belül is a gyermekeket megillető önrendelkezési jog feldolgozására fektetem a hangsúlyt az Alaptörvény vonatkozó rendelkezésein, az 1997. évi XXXI. törvény a gyermekek védelméről és a gyámügyi igazgatásról szóló törvény (a továbbiakban: Gyvtv.) szabályain, Alkotmánybírósági határozatokon, az Egyesült Nemzetek Szervezete által készített Gyermekjogi Egyezménybe foglalt jogokon és a releváns európai unióban elfogadott szabályokon keresztül. Fontosnak tartom kiemelni a közösségi média térhódításának hatására a gyermekek online térben jelen lévő jogait az önrendelkezési jogra, emberi méltósághoz való jogra, valamint a véleménynyilvánításhoz való jogra levetítve. E kérdéseket a jelenlegi jogi szabályozás tükrében vizsgálom. Nagy hangsúlyt fektetek a META közösségi hálózat csoportjába tartozó Facebook és a TikTok platformokon alkalmazandó szabályanyag áttekintésére. Mindkét platform esetében megállapítható, hogy a gyermek érdekeit védő szabályrendszer került kialakításra, azonban a dokumentumokban megfogalmazott regisztrációhoz szükséges minimum életkori határ ellenőrzése véleményem szerint a gyakorlatban nem megfelelően biztosított.
Milyen tartalommal tudjuk megtölteni az Alaptörvénybe foglalt jogokat egy dinamikusan változó, online térben? Tudjuk-e biztosítani az emberi méltósághoz való jog védelmét a gyermekek számára a közösségi médiában? Dolgozatom ezekre a kérdésekre keresi a választ.
Kutatásom részét képezte ezen túl az Európai Unió országainak vizsgálata is abban a tekintetben, hogy a különböző alkotmányok hogyan szabályozzák a gyermekek önrendelkezési jogára vonatkozó passzusokat, azonban az elemzés tekintetében a német modellre fektetem a hangsúlyt, ahol egy külön jogszabály van érvényben a gyermekek médiahasználatára vonatkozóan, ami akár egy hasonló hazai jogszabály létrehozásának alapját is adhatná.



